Tiivistelmä

Vaikutustenarviointi elohopeaa koskevan Minamatan yleissopimuksen ratifioinnista ja täytäntöönpanosta EU:ssa

A. Toimien tarve

Mikä on ongelma? Enintään 11 riviä

Elohopealle altistuminen, erityisesti mikäli syödään saastunutta kalaa, voi vahingoittaa aivoja, keuhkoja, munuaisia sekä immuunijärjestelmää. EU on jo toteuttanut toimia tämän ongelman ratkaisemiseksi vähentämällä elohopeapäästöjä ja elohopean käyttöä unionissa. Elohopeaongelma on kuitenkin maailmanlaajuinen, mikä tarkoittaa, että EU ei voi itse taata kansalaistensa riittävää suojelua, koska altistuminen elohopealle johtuu suurelta osin muualla maailmassa aiheutuneista päästöistä. Tästä syystä EU tukee aktiivisesti elohopeaa koskevasta maailmanlaajuisesta sopimuksesta käytäviä kansainvälisiä neuvotteluja. EU on allekirjoittanut elohopeaa koskevan Minamatan sopimuksen. Edellä mainitun ongelman maailmanlaajuinen ratkaiseminen käynnistyy vasta, kun vähintään 50 osapuolta on ratifioinut Minamatan yleissopimuksen ja kun se näiden ratifiointien myötä on tullut voimaan. EU:n lainsäädännössä on kuusi aluetta, jotka eivät vielä ole Minamatan yleissopimuksen mukaisia. Ne koskevat 1) metallisen elohopean tuontia, 2) lisättyä elohopeaa sisältävien tuotteiden vientiä, 3) elohopean tämänhetkistä käyttöä teollisuusprosesseissa, 4) elohopean uusia käyttötarkoituksia tuotteissa ja prosesseissa, 5) pienimuotoista kullankaivua ja 6) hammasamalgaamin käyttöä.

Mihin aloitteella pyritään? Enintään 8 riviä

Elohopeaongelman ratkaisuun tähtäävät kansainväliset toimet täydentäisivät EU:n toimia ja mahdollistaisivat sen, että vähennetään merkittävästi elohopean aiheuttamaa saastumista EU:ssa ja maailmanlaajuisesti samoin kuin sen valtion rajat ylittävää kulkeutumista EU:hun. Keskipitkällä ja pitkällä aikavälillä tämä tarkoittaisi elohopean aiheuttaman pilaantumisen vähenemistä elintarvikeketjussa.

Mikä on EU-tason toiminnasta saatava lisäarvo? Enintään 7 riviä

Elohopean aiheuttaman saastumisen valtioiden rajat ylittävä luonne edellyttää maailmanlaajuisia toimia. Yleissopimuksen voimaantulo edellyttää, että EU ja sen jäsenvaltiot ratifioivat sen ja antavat sille laajaa tukea. Lisäksi tietyt Minamatan yleissopimuksessa säänneltävät asiat (esimerkiksi lisättyä elohopeaa sisältävillä tuotteilla käytävä kauppa) kuuluvat joko EU:n yksinomaiseen toimivaltaan tai vaikuttavat unionin säännöstöön ja niitä voidaan sen vuoksi käsitellä vain EU:n tasolla. Vaikka kaikki jäsenvaltiot ovat sitoutuneet ratifioimaan Minamatan yleissopimuksen, ne voivat kuitenkin ratifioida sen vasta, kun EU on saattanut yleissopimuksen osaksi EU:n säännöstöä ja ratifioinut sen.

B. Ratkaisut

Mitä lainsäädännöllisiä ja muunlaisia toimintavaihtoehtoja on harkittu? Onko jokin vaihtoehto asetettu etusijalle? Miksi? Enintään 14 riviä

Kansainvälisen oikeuden täytäntöönpano voi toteutua vain lainsäädännön kautta. EU:lla on jo runsaasti elohopeaa koskevia säännöksiä. Minamatan yleissopimus perustuu pitkälti EU:n lainsäädäntöön. Näin ollen EU:n ratifiointiprosessi edellyttää vain rajallisia muutoksia säännöstöön. Vaihtoehdot on suunniteltu niin, että toimet suunnataan niille kuudelle alueelle, joilla lainsäädännössä vielä on aukkoja. Yleensä niissä ehdotetaan Minamatan yleissopimuksen ratifioinnin edellyttämien vähimmäismuutosten tekemistä säännöstöön tai pidemmälle menevien muutosten tekemistä ja tiukemman lähestymistavan soveltamista. Parhaaksi arvioidussa vaihtoehdossa yhdistetään elohopean ja lisättyä elohopeaa sisältävien tuotteiden kaupparajoitukset, uusien tuotteiden markkinoille saattamista koskeva kielto ja uusien elohopeaa käyttävien teollisuusprosessien käyttöönottoa koskeva kielto, rajoitukset elohopean käytölle tietyissä valmistusprosesseissa ja hammasamalgaamin käytön rajoittaminen. Vaihtoehto koostuu pääasiassa toimenpiteistä, jotka vastaavat ratifioinnin edellyttämiä vähimmäismuutoksia, mutta joihin sisältyy hieman tiukempia toimenpiteitä elohopean uusien käyttötarkoitusten ja hammasamalgaamin osalta. Suurinta julkista kiinnostusta herättävän hammasamalgaamin osalta todettiin, että sen kieltäminen, vaikka yleisö sitä haluaisikin, ei ole oikeasuhtainen toimi terveydelle ja ympäristölle aiheutuvia riskejä käsittelevien EU:n tiedekomiteoiden lausuntojen valossa, joten tämä vaihtoehto hylättiin.

Kuka kannattaa mitäkin vaihtoehtoa? Enintään 7 riviä

Minamatan yleissopimuksen ratifiointia ja täytäntöönpanoa kannatetaan laajalti. Yleisesti ottaen yksittäisten henkilöiden ja organisaatioiden vastaukset eivät eronneet merkittävästi. Useimmat vastanneista (39–85 %) kannattivat sitä, että yleissopimuksen täytäntöönpanoon sovelletaan tiukempaa lähestymistapaa. Pieni osa vastaajista (2–12 %) kuitenkin kannatti löyhempää lähestymistapaa. Yksittäiset vastaajat ja kansalaisjärjestöt kannattivat laajalti elohopean käytön kieltämistä kokonaan teollisuusprosesseissa. Kolmannes yksityisen sektorin organisaatioista kannatti kuitenkin löyhempää lähestymistapaa. Suuri enemmistö yksittäisistä vastaajista ja kansalaisjärjestöistä kannatti hammasamalgaamin käytön kieltämistä, kun taas hieman alle puolet yksityisen sektorin organisaatioista kannatti pehmeämpää lähestymistapaa.

C. Parhaaksi arvioidun vaihtoehdon vaikutukset

Onko parhaaksi arvioidusta vaihtoehdosta etuja? Jos on, mitkä ovat sen pääasialliset edut? Enintään 12 riviä

Suurimmat hyödyt saadaan, kun yleissopimus tulee voimaan EU:n ulkopuolisissa maissa ja kun ne ryhtyvät soveltamaan sitä. Tämä vähentää elohopean maailmanlaajuisia päästöjä ja pidemmällä aikavälillä elintarvikeketjun saastumista sekä maailmanlaajuisesti että EU:ssa. Parhaiksi arvioiduilla EU:n säännöstön ajantasaistamista koskevilla vaihtoehdoilla vähennetään merkittävästi elohopeapäästöjä jätevesilietteeseen ja vesistöihin. Uusia työpaikkoja odotetaan syntyvän yrityksiin, jotka valmistavat, asentavat ja huoltavat amalgaamin erottimia tai erikoistuvat elohopeaa sisältävän jätteen käsittelyyn.